<classify> Banda hayupo kwenye kikosi cha Simba kwa muda mrefu, tangu alipokorofishana na kocha huyo baada ya kugoma kupasha misuli ili aweze kuingia uwanjani katika mchezo wa Coastal Union na Simba uliofanyika Uwanja wa Mkwakwani Tanga katika Ligi Kuu Tanzania Bara inayoendelea.Akizungumza na gazeti hili, Mayanja alisema Banda alijifukuza mwenyewe kwenye kikosi cha Simba tangu matatizo hayo yalipotokea mwezi mmoja uliopita na yeye hakumfukuza, wala kuzungumza naye jambo lolote.Sijagombana na Banda, wala kumfukuza kwenye timu, isipokuwa yeye mwenyewe ndio amejiondoka, lakini endapo atarudi na kuomba msamaha kwa viongozi wetu, wachezaji wenzake na mashabiki atarudishwa kundini kwa sababu ana mchango wake kwenye timu,alisema Mayanja.Kocha huyo alisema siku zote amekuwa akisimamia nidhamu kwa lengo la kutaka vijana hao wafike mbali katika mchezo huo wa soka, lakini anashangaa licha ya vipaji walivyokuwa navyo wamekuwa na kiburi ambacho anaamini itakuwa ni kikwazo kikubwa cha kuwafanya washindwe kupata mafanikio kupitia mchezo huo.Jana baadhi ya vyombo vya habari viliripoti kuwa Banda amefungiwa mwezi mmoja na klabu ya Simba asijihusishe na mpira wa miguu kutokana na madai hayo ya utovu wa nidhamu.Wakati huo huo, Mayanja amesema kikosi chake kinaendelea vizuri na mazoezi yao mjini Zanzibar kujiandaa na mchezo wa Jumamosi dhidi ya Azam FC, utakaopigwa Uwanja wa Taifa Dar es Salaam.Hata hivyo, Mayanja alisema hawezi kuuzungumzia mchezo huo kwa sababu Azam ni timu nzuri na kushiriki michuano ya kimataifa kumezidi kuwaimarisha, lakini ataendelea kukiimarisha kikosi chake kuhakikisha wanapata ushindi ili kuweka hai matumaini yao ya ubingwa msimu huu.  <topic>: MICHEZO 